**Descrierea sumară a investiției**

**Construire de locuințe nZEB plus pentru tineri**

Obiectivul acestei investiții este de a crește accesul la locuințe de calitate pentru tinerii aflați în dificultate, fapt ce va reduce privarea severă de locuințe pentru categoriile și grupurile vulnerabile, în special pentru persoanele din comunitățile marginalizate din zonele urbane și rurale.

Implementarea proiectului asigură accesul egal şi nediscriminatoriu la locuinţe pentru comunităţile și grupurile defavorizate sau marginalizate, precum și îmbunătățirea condițiilor de locuire pentru acestea.

Proiectul propus ”Construire de locuințe nZEB plus pentru tineri” vizează construirea de clădiri noi, eficiente din punct de vedere energetic, care se vor realiza pe amplasamente situate în interiorul municipiului Bistrița.

Municipiul Bistrița va utiliza proiectul tip elaborat de către MDLPA. Investiția respectă cerințele nZEB plus- clădirile vor respecta obiectivul de a atinge o reducere a cererii de energie primară /PED/ cu cel puțin 20% față de cerința de construcție a clădirilor nZEB, în conformitate cu liniile directoare naționale. Se vor construi șase unități locative pentru tinerii care provin din grupuri/comunități defavorizate/ marginalizate.

Terenul necesar realizării investiției este situat în intravilan, la adresa str.Aleea Trandafirilor, și este identificat prin CF nr. 73808 și 79457, având suprafața de 314 mp, respectiv 632 mp.

Terenul se află în proprietatea publică a municipiului Bistrița. Construcția înscrisă în CF Bistrița nr. 73808 corespunde unui fost punct termic, cu destinația actuală de imobil pentru amenajare centru multifuncțional pentru activități sociale, trecută din domeniul public în domeniul privat , conform Hotărârii Consiliului local nr. 181/25.11.2021 în vederea demolării, casării și valorificării, ca urmare a dezafectării de la utilitatea publică.